Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од В. Ц. С. од Скопје, поднесена против Решение на Универзитетот на Југоисточна Европа - Тетово, по предметот Барање за пристап до информации од јавен карактер, на 12.05.2023 година го донесе следното

**Р Е Ш Е Н И Е**

1. Жалбата изјавена од В. Ц. С. од Скопје, поднесена против Решението на Универзитетот на Југоисточна Европа – Тетово бр.03-455/4 од 19.04.2023 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на Информации бр.03-455/4 од 19.04.2023 година се потврдува.

**О Б Р А З Л О Ж Е Н И Е**

Како што е наведено во Жалбата, В. Ц. С. од Скопје, на 07.04.2023 година поднела Барање за пристап до информации од јавен карактер до Универзитетот на Југоисточна Европа - Тетово, со кое побарала по пошта да и се достави фотокопија следната информација:

„Да ми се достави писмено известување дали студентот М. К. била запишана на Вашиот Факултет по бизнис и администрација, насока финансии и успешно го завршила и се стекнала со диплома од Вашиот Универзитет бр.09-/1 од 06.09.2007 година“.

Постапувајќи по оваа Барање, Имателот на информации до Барателот доставил Решение бр.03-455/4 од 19.04.2023 година, со кое го одбил пристапот до бараната информација, повикувајќи се на исклучок од слободниот пристап до информации наведен во член 6. Став 1 точка 2 од Законот за слободен пристап до информации од јавен карактер. Во Образложението на Решението е наведен и спроведениот Тест на штетност, согласно член 6 став 3 од истиот Закон, со кој е утврдено дека со давањето на бараните информации „ ...се загрозува правото на заштита на лични податоци...не може да се дава делумен пристап за истите...побараните информации не се од јавен интерес...“.

Незадоволен од добиеното Решение, односно од „недоставување на бараните информации“, Барателот на информации поднесе Жалба до Агенцијата, заведена во нејзината Архивата под бр.08-196 на 09.05.2023 година.

Агенцијата со електронски допис од 05.09.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на барањето од Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи по предметот, истата ја одби како неоснована, поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации постапил по Барањето за пристап до информации од јавен карактер, со тоа што изготвил и до Барателот доставил правилно и врз закон засновано Решение бр.03-455/4 од 19.04.2023 година, по спроведување на задолжителниот Тест на штетност. Имено, Имателот на информации со оспореното Решение правилно го одбил пристапот до бараните информации, повикувајќи се на исклучок од слободниот пристап до информации, наведен во член 6 став 1 точка 1 од Законот за слободен пристап до информации од јавен карактер, а се однесува на „личен податок чие откривање би значело повреда на заштитата на личните податоци“.

Согласно Законот за заштита на личните податоци **„личен податок“** е секоја информација која се однесува на идентификувано физичко лице или физичко лице кое може да се идентификува (субјект на лични податоци), а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице.

Во случајот се работи за барања упатени за конкретно физичко лице, чие име и презиме Барателот веќе ги открива во своето Барање за пристап до информации, а на кое со објавувањето на податокот што се бара од страна на Барателот на информации може да му се наштети на честа и угледот, не само на неговиот, туку и на трети лица, поради што со одбивањето на пристапот до бараните информации последиците врз интересот кој се заштитува се поголеми од јавниот интерес.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Заменик директор,**

 **Blerim Iseni**